‘Bedrieër’ wis nie slagoffer is toe eintlik die broer nieLucas Neetling (Foto: SAPD) Lucas Matthys Neetling (58) wou ŉ sakeman van Emalahleni bedrieg deur voor te gee hy is ŉ vriend van die LUR vir menslike nedersettings, min wetend sy beweerde slagoffer is die broer van die LUR. Neetling het Donderdag in die Bronkhorstspruit-distrikshof verskyn op aanklag van korrupsie en bedrog. Kapt. Dineo Lucy Sekgotodi, woordvoerder van die polisie, het in ŉ verklaring gesê Neetling wou na bewering die sakeman van Emalahleni met R100 000 bedrieg deur voor te gee hy is die nabye vriend van die Mpumalanga LUR vir menslike nedersettings en gemeenskapsveiligheid. “Die man het beweer hy het toegang gehad tot tenders vir die oprig van HOP-huise en brûe,” het Sekgotodi gesê. “Min het hy geweet dat die sakeman wat hy wou flous, eintlik die LUR se broer is.” Die Valke in Mpumalanga is in kennis gestel en ŉ lokval is vir die verdagte gestel. “Neetling is Dinsdag in hegtenis geneem. Hy is werkloos en gee voor dat hy die direkteur is van ŉ argiteksmaatskappy en konsultasiediens, maar dit is alles net propaganda.” Neetling is vrygelaat op borgtog van R5 000. Hy moet op 9 Maart 2017 weer in die hof verskyn.